### NN 114/2017 (22.11.2017.), Odluka o gradskim porezima Grada Donjeg Miholjca

GRAD DONJI MIHOLJAC

2669

Na temelju članaka 20. i 42. Zakona o lokalnim porezima (»Narodne novine« broj 115/16. i 101/17.) i članka 18. Statuta Grada Donjeg Miholjca (»Službeni glasnik Grada Donjeg Miholjca« br. 3/09., 7/09., 2/13. i 6/13.) Gradsko vijeće Grada Donjeg Miholjca, na 4. sjednici održanoj 3. studenoga 2017. godine, donijelo je

ODLUKU

O GRADSKIM POREZIMA GRADA DONJEG MIHOLJCA

I. TEMELJNE ODREDBE

Članak 1.

Ovom Odlukom određuju se gradski porezi, kao prihodi Grada Donjeg Miholjca, kojima u okviru samoupravnog djelokruga Grad Donji Miholjac slobodno raspolaže.

Članak 2.

Grad Donji Miholjac uvodi sljedeće poreze:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

II. PRIREZ POREZU NA DOHODAK

Članak 3.

Prirez porezu na dohodak plaća se na području Grada Donjeg Miholjca sukladno zakonu i podzakonskom aktu kojim se uređuje porez na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada Donjeg Miholjca.

Članak 4.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 8% na osnovicu iz članka 4. ove Odluke.

Prirez porezu na dohodak prihod je Proračuna Grada Donjeg Miholjca.

III. POREZ NA POTROŠNJU

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada Donjeg Miholjca.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Grada Donjeg Miholjca.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Porez na potrošnju plaća se po stopi od 3% na osnovicu iz stavka 1. ovoga članka.

Porez na potrošnju prihod je Proračuna Grada Donjeg Miholjca.

IV. POREZ NA KUĆE ZA ODMOR

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Donjeg Miholjca.

Kućom za odmor smatra se svaka zgrada, dio zgrade ili stan, koji se koriste povremeno ili sezonski, ako je na objekt u postavljena vanjska stolarija i isti je priključen na sustave vodoopskrbe i elektroopskrbe.

Kućom za odmor smatra se i odmaralište.

Članak 10.

Porez na kuće za odmor na području Grada Donjeg Miholjca utvrđuje se u iznosu od 11,00 kn/m2 korisne površine godišnje.

Korisna površina je ukupna podna površina stana ili druge samostalne prostorije, umanjena za širinu zidova, koji ju prekidaju.

Prigodom izračunavanja korisne površine neće se uzeti u obzir podrumske i tavanske prostorije, koje po svojoj opremi, nisu prikladne za stambene ili poslovne svrhe, te stubišta, otvoreni balkoni i terase.

Korisna površina, u pravilu, izračunava se prema glavnom projektu, koji je sastavni dio građevinske dozvole ili koji je potvrđen po nadležnom tijelu.

U slučaju znatnijih odstupanja od projekta iz prethodnog stavka, korisna površina se izračunava prema stvarnom stanju.

Članak 11.

Kućom za odmor u smislu ove Odluke ne smatra se:

• zgrada koja služi za smještaj poljoprivrednih strojeva, oruđa i drugog pribora,

• zgrada, dio zgrade ili stan koji se ne mogu koristiti zbog starosti ili oštećenja.

Članak 12.

Obveznici poreza na kuće za odmor moraju nadležnom tijelu dostaviti podatke o kućama za odmor, koji se odnose na mjesto gdje se nalaze objekti, korisnu površinu, te ostale podatke koji su bitni za utvrđivanje obveze, do 31. ožujka godine za koju se utvrđuje porez na kuće za odmor.

Članak 13.

U postupku dokazivanja statusa kuće za odmor, u smislu članka 6. ove Odluke, osim osobne iskaznice, uzimat će se u obzir i sljedeća dokumentacija: putovnica, potvrda o zasnovanom radnom odnosu, izjava o izabranom liječniku, mjesto i vrijeme nastanka troška električne energije, vode, telefona, prijema poštanske pošiljke, mjesto podnošenja porezne prijave, izjave svjedoka, očevid i svi drugi raspoloživi podaci.

Članak 14.

Porez na kuće za odmor prihod je Proračuna Grada Donjeg Miholjca.

V. POREZ NA KORIŠTENJE JAVNIH POVRŠINA

Članak 15.

Obveznik poreza na korištenje javnih površina je pravna i fizička osoba koja koristi javne površine na području Grada Donjeg Miholjca.

Članak 16.

Pod javnom površinom smatraju se javne zelene površine, pješačke staze, pješačke zone, trgovi, parkovi, igrališta, javno prometna i parkirališna površina i ostale površine u vlasništvu Grada Donjeg Miholjca, ustanova čiji je osnivač Grad Donji Miholjac, trgovačkih društava u većinskom ili pretežitom vlasništvu Grada Donjeg Miholjca i javna dobra kojima Grad Donji Miholjac upravlja ili postoji zakonska osnova za upravljanje istim, a sve su u javnoj uporabi.

Članak 17.

Porez na korištenje javnih površina plaća se prema zonama u gradu kao i prema namjeni korištenja javne površine.

Članak 18.

Porez na korištenje javnih površina plaća pravna ili fizička osoba, kojoj nadležno gradsko tijelo odobri korištenje javne površine ispred zgrada, za privremenu upotrebu, za postavljanje štanda, kioska, ugostiteljske terase, garaže, radi držanja vitrina u kojoj se izlaže roba.

Porez na korištenje javnih površina plaća se i za korištenje javne površine bez odobrenja nadležnog gradskog tijela, za utvrđeno vrijeme korištenja, do ishođenja rješenja nadležnog gradskog tijela odnosno uklanjanja naprava i vraćanju javne površine u prethodno stanje, u postupku kojeg provodi komunalno redarstvo.

Članak 19.

Na području Grada Donjeg Miholjca za obračun poreza na korištenje javnih površina utvrđuju se 3 (tri) zone, i to:

I. ZONA ulice unutar naselja Donji Miholjac: Kolodvorska ulica od kbr. 2. do 28. i od 1. do 35., Trg Ante Starčevića, Vukovarska od kbr. 2. do 30. i od 1. do 7., A. Harambašića kbr. 1. i 2., Basaričekova ulica, Naselje Tržnica, Prilaz stadionu, Ivana Gorana Kovačića, Stjepana Radića od kbr. 2. do 22. i od 1. do 15., Gajeva od kbr. 1. do 5., Kralja Zvonimira, Dobriše Cesarića, Augusta Cesarca, Zlatka Balokovića, Augusta Šenoe, Petra Preradovića kbr. 2. do 20. i od kbr. 1. do 9., Alojzija Stepinca, Zrinsko-frankopanska

II. ZONA ulice unutar naselja Donji Miholjac: Vatroslava Lisinskog, 2. Kolodvorska od kbr. 28. do kraja i od 37. do kraja, Josipa Kozarca, Ivana Gundulića, A. Harambašića od kbr. 4. i 3. do kraja, Vukovarska od kbr. 32. i 9. do kraja, Andrije Kačića, Pavla Radića, Vladimira Nazora, Eugena Kvaternika, Đanovačka, Kralja Držislava od kbr. 1. do 10., Ruđera Boškovića, Ivana Vajde od kbr. 2. do 10. i od 1. do 13., Stjepana Radića od kbr. 24. i 17. do kraja, Eugena Kumičića, Antuna Branka Šimića, Kralja Tomislava, S. S. Kranjčevića, Petra Preradovića od kbr. 22. i od 11. do kraja, Mihanovićeva, Kneza Branimira, Prilaz Hobođu, Kneza Trpimira, J. J. Strossmayera, Majur (osim kbr. 13., 15., 17., 18., 19., 20., 20/a. i 21.), Gajeva od kbr. 6. do kraja, Katarine Zrinski do kbr. 13., Matije Gupca, Ivana Zajca (osim kbr. 1. i 2.), Ivana Meštrovića, Gorica, Ciglana, Bana Jelačića, Ivana Mažuranića, Prilaz ribnjaku, Kneza Domagoja, Franje Kuhača.

III. ZONA ulice unutar naselja Donji Miholjac i sve ulice prigradskih naselja: Naselje Gorica, Kralja Držislava kbr. 11. i 12., Ivana Zajca kbr. 1. i 2., Katarine Zrinski kbr. 15., Ivana Vajde kbr. 15., 17. i 19., Majur kbr. 13., 15., 17., 18., 19., 20., 20/a. i 21., Sajmište, Ciglana kbr. 14. i 22., Industrijska zona Janjevci, Poslovna zona Lanik, Naselje Rakitovica, Naselje Sveti Đurađ, Naselje Podgajci Podravski, Naselje Golinci, Naselje Radikovci, Naselje Miholjački Poreč.

Članak 20.

Prema zoni i namjeni korištenja javne površine, porez na korištenje javne površine za zauzimanje prostora javne površine plaća se kako slijedi:

a) za postavu kioska i montažnog objekta privremenog karaktera:

I. ZONA 2.000,00 kn godišnje

II. ZONA 1.500,00 kn godišnje

III. ZONA 1.000,00 kn godišnje.

Porez na korištenje javnih površina plaća se u roku od 15 dana od dana dostave rješenja o razrezu tog poreza za broj mjeseci u tekućoj godini i to:

|  |  |  |
| --- | --- | --- |
| 1. | Za postavljanje ljetnih vrtova i terasa ispred ugostiteljskih objekata u iznosu od |  |
|  | I. ZONA | 9,00 kn/m2 mjesečno |
|  | II. ZONA | 5,00 kn/m2 mjesečno |
|  | III. ZONA | 4,00 kn/m2 mjesečno |
| 2. | Za cirkuse, zabavne parkove i slično | 5,00 kn/m2 mjesečno |
| 3. | za postavljanje automata za slado­led, pečenje kestena, kukuruza i slično | 80,00 kn/m2 mjesečno. |

Članak 21.

Porez na korištenje javnih površina za postavljanje reklamnih panoa plaća se godišnje u roku od 15 dana od dana primitka rješenja o razrezu tog poreza u visini kako slijedi:

– reklamni pano do 2 m2 500,00 kn

– reklamni pano površine veće od 2 m2 1.000,00 kn

– za košenje livade, ispašu i sl. 50,00 kn

– za korištenje javnih površina za parkiralište 100,00 kn.

Članak 22.

Obveznici poreza za korištenje javnih površina za postavljanje šatora za obavljanje ugostiteljskih usluga plaćaju porez na korištenje javnih površina – dnevno za šator veličine

– do 25 m2 300,00 kn

– od 25 m2 do 50 m2 500,00 kn

– 50 m2 i više 700,00 kn.

Članak 23.

Obveznici poreza na korištenje javnih površina za postavljanje štandova za prodaju robe na prigodne dane, kao što su Dan grada, blagdan Velike Gospe, blagdan Svih Svetih, Božić, Uskrs, Nova godina i slično, plaćaju porez na korištenje javne površine dnevno u iznosu od 100,00 kn.

Članak 24.

Obveznici poreza za korištenje javnih površina koji koriste javnu površinu za prodaju poljoprivrednih proizvoda, cvijeća i božićnih jelki plaćaju porez na korištenje javnih površina dnevno 15,00 kn.

Članak 25.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu promocije Grada Donjeg Miholjca.

Članak 26.

Ako objekt zauzima javnu površinu tijekom cijele godine i time onemogućuje korištenje te površine za druge namjene, korisnik javne površine plaćat će porez za korištenje javne površine tijekom cijele godine.

Članak 27.

Upravni odjel za komunalne, gospodarske, društvene djelatnosti i stručne poslove Grada Donjeg Miholjca izdaje Rješenje o odobrenju za korištenje javnih površina, te ga prosljeđuje Poreznoj upravi.

VI. PROVEDBENE ODREDBE

Članak 28.

Poslovi utvrđivanja, evidentiranja, nadzora, naplate i ovrhe radi naplate svih gradskih poreza iz članka 2. ove Odluke prenose se na Ministarstvo financija – Poreznu upravu, u skladu s odredbama Zakona i Suglasnosti Ministarstva financija.

Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Porezna uprava je dužna do 15. u mjesecu za prethodni mjesec, Gradu Donjem Miholjcu dostavljati izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu Poreznoj upravi obračuna i uplati u Državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 29.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 30.

Ova Odluka stupa na snagu u roku od osam dana od dana objave u »Službenom glasniku Grada Donjeg Miholjca«, osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Početkom primjene ove Odluke prestaje važiti Odluka o gradskim porezima (»Službeni glasnik Grada Donjeg Miholjca« br. 02/03., 3/04. i 13/06.).

Klasa: 410-01/17-01/5

Urbroj: 2115/01-03-17-02

Donji Miholjac, 3. studenoga 2017.

Predsjednik
 Gradskog vijeća
 Josip Lukačević, v. r.